Document ID: /fineweb-2-swissfilter-quality_10-filterrobots/filtered/01798.jsonl.gz/1981

Am 29. Mai isch dr Froueverein Louene – bi Rägewätter u Schnee bis id Züneweid – uf Reise gange.
Mit em voubsetzte chlyne Kübli-Car isch Andreas vo Grüenige zügig dürs Simmetal zdürabgfahre. Am lingge Thuner- u Brienzersee entlang si mer gäge Brünig zue. Im nöi renovierte Reschtaurant Waldegg hets Gaffe u Gipfeli gä. Bis uf Sachsle gseht me links u rächts so allerhand. Ruedi Rymann selig het dr Überblick übers ganze Tal. Z Sachsle acho, sy mer ir Chiuche ds Grab vom Brueder Klaus ga bsueche. E chlyne Spaziergang dür ds Dorf u scho isches Zyt fürs Zmittagässe im Reschtaurant Bahnhof.
Nachem Dessär geits wyter mit em Car bis Flüeli-Ranft. Übrigens Flüeli = Ebene, Ranft = Rand u steil abfallend. Flüeli-Ranft isch e wichtegi Station am Jakobspilgerwäg. Isch o e Chraftort. Am zwöi füehrt üs d Frou Freivogel zirka einehalb Stund dürs Pilgerdorf. Hie isch d Heimat vom Mystiker u Fridensstifter Niklaus von Flüe. Är isch 1417 im Geburtshus gebore. D Schuel het er nie bsuecht, trotzdäm isch er im Obwaldnerland e grosse Politiker, Richter u Reformator gsy. Mit 29gi het er – sehr spät für damalegi Verhältnis – di 15-jähregi Dorothea Wyss us Sarne ghürate. Di beide hei zäh Ching übercho, wovo sächsi überläbt hei. Im Jahr 1447 isch d Familie i ds neue Wohnhus züglet. Sie hei zäme e grosse Landwirtschaftssbetrib gfüehrt. Am 16. Oktober 1467 het Niklaus von Flüe aui syner Ämter abgä, um sech ganz dem Gebät z widme. Vo da a het är sich Brueder Klaus gnennt.
Dorothea u ihre eltischt Sohn hei sech nachhär allei ume Betrieb kümmeret. 20 Jahr het Brueder Klaus no i dr Kapälle Ranft gläbt, ganz ir Eisidelei, em Faschte und Gebät. 1487 isch dr Brueder Klaus im Alter vo 70 Jahr verschtorbe. 1947 isch er vom Papscht z Flüeli-Ranft heilig gsproche worde.
Zirka am vieri si mer wider zügig bis ufe Brünig gfahre (Schämeli ga abhole!) u bis Brienz i ds Reschtaurant Steinbock, wos no es guets Zvieri het gä. Ohni z fouge isch Andreas am rächte Brienzersee entlang bis Interlake gfahre … Z Zwöisimme het üs ds Hedi wieder verla u am sibni sy mer zfride u müed ufem Gälterhornplatz acho.
Judith, härzleche Dank für dyni tolli, guet organisirti Reis, u mir fröje üs uf e nächscht Usflug mit dier im Herbscht 2020. Andreas, ganz vile Dank für dyni sicheri Fahrt mit üs Froue und zwene Manne.
ELISABETH BORLE